तकनीकी वजहों से कोर्ट से जमानत नहीं मिल सकी; अब कल होगी
हरियाणा के कुरुक्षेत्र में हाईवे जाम करने पर गिरफ्तार किए किसान नेता गुरनाम चढ़नी समेत 9 नेताओं को आज रिहा किया जाएगा।
हरियाणा के कुरुक्षेत्र में हाईवे जाम करने पर गिरफ्तार किए किसान नेता गुरनाम चढ़नी समेत 9 नेता बुधवार को रिहा नहीं हाे सके। प्रशासन ने समझौते के मुताबिक सभी तैयारी पूरी कर ली थी। लेकिन कोर्ट में तकनीकी वजहों के चलते जमानत नहीं मिल सकी। अब उन्हें गुरुवार सुबह 10 बजे रिहा किया जाएगा।
बता दें कि सोमवार रात को सरकार ने इन नेताओं को रिहा करने का आश्वासन दिया था। इन 9 नेताओं में चढ़ूनी समेत BKU के प्रदेश प्रवक्ता राकेश बैंस, जसबीर सिंह मामूमाजरा, प्रिंस वड़ैच, जरनैल सिंह, जयराम, गुलाब सिंह, पंकज वर सुरजीत सिंह शामिल हैं।
सूरजमुखी पर MSP और किसानों की रिहाई की मांग को लेकर कुरूक्षेत्र में जम्मू-दिल्ली नेशनल हाईवे जाम कर बैठे किसानों की मांगे सरकार ने बीती रात को मान ली हैं। सरकार ने कहा कि किसानों की सूरजमुखी को 6400 रुपए प्रति क्विंटल खरीदने की मांग को देखते हुए अब इसकी खरीद 5 हजार प्रति क्विंटल के हिसाब से की जाएगी। बकाया 1400 रुपए प्रति क्विंटल सरकार भावांतर योजना के तहत देगी।
इसके बाद किसानों ने कुरूक्षेत्र में हाईवे पर जश्न मनाते हुए खीर का लंगर लगाया। फिर हाईवे से जाम खत्म कर दिया गया। किसान नेता राकेश टिकैत ने कहा- ''हमने एक हफ्ते तक संघर्ष किया है और सबके सहयोग से हमारी मांगें सरकार ने मान ली हैं।
इससे पहले संयुक्त किसान मोर्चा ने आंदोलन को अपने हाथ में लेते हुए पक्के मोर्चे का ऐलान किया था। जिसके बाद सरकार को किसानों के आगे झुकना पड़ा। कुरूक्षेत्र में हाईवे पर सोमवार दोपहर 2 बजे जाम लगा था। जिसे आज रात को हटा लिया जाएगा।
पहले सरकार ने पूछा था सवाल
किसानों के जाम को लेकर हरियाणा के CM मनोहर लाल खट्‌टर की सरकार ने एक विज्ञापन जारी कर पूछा कि हरियाणा में सूरजमुखी के सबसे रेट ज्यादा हैं, फिर भी क्या राष्ट्रीय राजमार्ग रोकना जायज है?। सरकार ने कहा-'' हरियाणा में 38,414 एकड़ में सूरजमुखी की फसल है। 8,528 किसानों को भावांतर योजना में प्रति क्विंटल 1000 रुपए अंतरिम राहत राशि दी जाती है।
अब तक 29.13 करोड़ की राशि दे चुके हैं। हरियाणा में मार्केट रेट 4,900 और 1000 रुपए सरकार की तरफ से, यानी सूरजमुखी का प्रति क्विंटल रेट 5,900 रुपए मिलता है। उसके उलट कर्नाटक में 4,077, पंजाब में 4 हजार, तमिलनाडु में 3,550, महाराष्ट्र में ,और गुजरात में 3,975 प्रति क्विंटल रेट है। सरकार ने इसे सूरजमुखी की बिक्री की सच्चाई करार दिया है।
सूरजमुखी की MSP से जुड़ा विवाद 6 पॉइंट में
1. बातचीत विफल रही तो हाईवे जाम किया
हरियाणा सरकार ने ऐलान किया था कि वह सूरजमुखी को भावांतर योजना के तहत खरीद करेगी। जिसमें मार्केट रेट पर खरीद में हुए नुकसान की भरपाई सरकार करेगी। मगर, किसान MSP पर खरीद की मांग कर रहे हैं। इसको लेकर सरकार से बातचीत हुई, लेकिन वह विफल रही। इसके बाद 6 जून को किसानों ने जम्मू-दिल्ली नेशनल हाईवे को जाम कर दिया।
2. पुलिस ने लाठीचार्ज किया, चढ़ूनी समेत 150 किसान नेता हिरासत में
हाईवे जाम होते ही उसी दिन पुलिस हाईकोर्ट के ऑर्डर लाई और 15 मिनट में जाम खोलने को कहा। किसान नहीं माने तो पुलिस ने जमकर लाठीचार्ज किया। किसान नेता गुरनाम चढ़ूनी समेत 150 नेताओं को गिरफ्तार कर लिया गया। 700 किसानों पर केस दर्ज किए गए। पुलिस ने हाईवे खुलवा लिया।
3. किसान संगठन समर्थन में आए, टोल पर प्रदर्शनने
ताओं की गिरफ्तारी पर किसान भड़क गए। 7 जून को पूरे हरियाणा में सड़कें जाम करने का ऐलान कर दिया गया। ऐलान के मुताबिक किसानों ने रोड जाम कर दिए। टोल प्लाजा पर प्रदर्शन किया। इस दिन भी कई किसान हिरासत में लिए, लेकिन शाम को वो छोड़ दिए थे। रोहतक में किसानों और पुलिस में झड़प हुई थी।
4. किसान नेताओं ने जमानत नहीं ली, 12 को महापंचायत बुलाई
इसी दिन गुरनाम सिंह चढ़ूनी समेत 9 किसान नेताओं को पुलिस ने कुरुक्षेत्र जिला कोर्ट में पेश किया। अदालत में सभी ने जमानत लेने से मना कर दिया। इसके बाद सभी को 14 दिन की न्यायिक हिरासत में जेल भेज दिया गया। इसके बाद कुरुक्षेत्र के शाहबाद में किसान नेताओं की रिहाई और एमएसपी को लेकर पंचायत हुई। जिसमें किसान संगठनों ने 12 जून को पिपली में महापंचायत का फैसला लिया।
5. महापंचायत में 2 बार बातचीत विफल, हाईवे जाम का ऐलान
सोमवार यानी 12 जून को कुरुक्षेत्र में किसानों की रैली हुई। जिसमें हरियाणा के अलावा पंजाब, राजस्थान, हिमाचल प्रदेश, उत्तर प्रदेश, उत्तराखंड समेत कई राज्यों के किसान नेता व खाप प्रतिनिधि पहुंचे। यहां 2 बार प्रशासन से बातचीत हुई लेकिन सिरे नहीं चढ़ी। जिसके बाद दोपहर 2 बजे जम्मू-दिल्ली नेशनल हाईवे जाम करने का ऐलान कर दिया गया था।
6. सरकार ने मांगे मानी, जाम खत्म
13 जून को संयुक्त किसान मोर्चा ने ऐलान किया कि जाम अनिश्चितकालीन होगा। इसी बीच प्रशासन हरकत में आया। किसान नेताओं से लगातार मीटिंग चली। जिसके बाद रात को सरकार ने सूरजमुखी का 6400 रुपया रेट देने और किसान नेताओं की रिहाई की मांग मान ली। रात करीब 10 बजे हाईवे से जाम हटा लिया गया।